Háskólinn á Bifröst

**Háskólinn á Bifröst** er íslenskur háskóli sem starfar eingöngu sem fjarnámsháskóli. Kennsla fer fram í fjarkennslu en tvær staðlotur eru haldnar á hverri önn. Þær fara fram í Landbúnaðarháskóla Íslands á Hvanneyri og í Menntaskólanum í Borgarnesi. Nemendafjöldi skólans er um 2300 (mars 2026). Rektor háskólans er dr. Ólína Kjerúlf Þorvarðardóttir. Hún tók við af dr. Margréti Jónsdóttur Njarðvík sem lét af störfum í febrúar 2026. 

Starfsstöðvar Háskólans eru á Hvanneyri í Borgarfirði og í Borgartúni 18 í Reykjavík.  

## Nám og skipulag
Skólanum er skipt upp í þrjár deildir; félagsvísindadeild, lagadeild og viðskiptadeild. Þar að auki er starfrækt Háskólagátt sem er hugsuð sem undirbúningur fyrir nám í grunndeildum háskólans. Þá býður háskólinn upp á námskeið í endurmenntun. Kennsla fer fram í lotum þar sem hver kennsluönn skiptist í tvær 7 vikna lotur en einnig eru nokkur námskeið kennd á langri lotu.  

## Saga
Skólinn var stofnaður árið 1918 undir nafninu Samvinnuskólinn og var þá staðsettur í Reykjavík. Skólinn var rekinn af Sambandi íslenskra samvinnufélaga og var ætlaður fyrir meðlimi samvinnuhreyfingarinnar. Fyrsti skólastjórinn var Jónas Jónsson frá Hriflu. Hann var mótaður eftir fyrirmynd Ruskin College, Oxford í Englandi, þar sem Jónas hafði sjálfur numið. 

Árið 1955 flutti skólinn í land Hreðarvatns í Norðurárdalnum. Árið 1988 var skólinn formlega gerður að skóla á háskólastigi. Skólinn hefur gengið í gegnum nokkrar nafnabreytingar, en hann hefur, auk fyrsta nafnsins (Samvinnuskólinn) og þess núverandi (Háskólinn á Bifröst) heitið Samvinnuháskólinn og Viðskiptaháskólinn á Bifröst. Skólinn hefur verið sjálfseignarstofnun síðan árið 1990 en fyrir það var hann deild innan Sambands íslenskra samvinnufélaga (SÍS). Árið 2024 flutti skólinn frá Bifröst í Borgarfirði, en þá var skólinn orðinn eingöngu fjarnámsháskóli.  

## Samvinnuskólinn frá stofnun til 1990

Árið 1912 hefjast fyrirlestraferðir og námskeið Sigurðar Jónssonar í Ystafelli fyrir samvinnufélögin og þann 12. ágúst 1918 samþykkir stjórn SÍS að halda skóla fyrir samvinnumenn og er Jónas Jónsson frá Hriflu  ráðinn skólastjóri og hefst skólahaldið í Reykjavík 3. desember 1918. Skólinn var  tveggja ára námsbraut þar til að framhaldsdeild tók til starfa árið 1950.  Vorið 1955 lætur Jónas Jónsson af störfum skólastjóra og Guðmundur Sveinsson tekur við og þá um sumarið er skólinn er  fluttur frá Reykjavík að Bifröst í Borgarfirði og verður þar heimavistarskóli. Árið 1973 tók Framhaldsdeild til starfa í Reykjavík og var það námsbraut til stúdentsprófs.  Árið 1977 var skólanum falið að sjá um starfsfræðslunámskeið fyrir samvinnuhreyfinguna. Árið 1986 verður Samvinnuskólaprófið stúdentspróf og verður þá tveggja ára námsbraut skólans miðuð við tvö síðari ár framhaldsskólastigs. Árið 1988 verður skólinn sérskóli á háskólastigi og í ársbyrjun 1990 verður skólinn sjálfseignarstofnun undir nafninu Samvinnuháskólinn. Námið í Samvinnuskólanum var tengt menntahugsjón lýðháskólahreyfingar og Grundtvigs og áhrifum frá Ruskin College í Oxford en aðlagað að þörfum Íslendinga fyrir verslunarnám og félagsmálafræðslu í samvinnuanda.

## Skólastjórnar og rektorar Bifrastar frá upphafi

Jónas Jónsson frá Hriflu 1918 - 1955 
Guðmundur Sveinsson 1955 - 1974 
Haukur Ingibergsson 1974 - 1981 
dr. Jón Sigurðsson 1981 - 1991 
Vésteinn Benediktsson 1991 - 1995 
Jónas Guðmundsson 1995 - 1999 
Runólfur Ágústsson 1999 - 2006 
Bryndís Hlöðversdóttir 2006 - 2007 
dr. Ágúst Einarsson 2007 - 2010 
Magnús Árni Magnússon 2010 - 2011
Bryndís Hlöðversdóttir 2011 - 2013
dr. Vilhjálmur Egilsson 2013 - 2020 
Margrét Jónsdóttir Njarðvík 2020 - 2026   

## Tilvísanir


## Tenglar
* Árbók Nemendasambands Samvinnuskólans 1. tölublað júní 1972.